195/2023

Útdráttur

Kærður var úrskurður héraðsdóms þar sem X var gert að sæta farbanni til þess að koma í veg fyrir að X kæmi sér undan málsmeðferð samkvæmt lögum nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar. Í úrskurði Landsréttar var fallist á það með L að gæsluvarðhald væri nauðsynlegt til að tryggja nærveru X þar til leyst hefði verið úr kröfu um afhendingu hans. Var krafa L um að X sætti gæsluvarðhaldi því tekin til greina.

Úrskurður Landsréttar

Landsréttardómararnir A-kk-nf E. J-kk-nf, J-kk-nf S-kk-nf og J-kk-nf H-kk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 16. mars 2023, sem barst réttinum ásamt kærumálsgögnum degi síðar. Kærður er úrskurður Héraðsdóms Reykjavíkur 15. mars 2023 í málinu nr. R- [...]/2023 þar sem varnaraðila var gert að sæta farbanni, þó ekki lengur en til miðvikudagsins 12. apríl 2023 klukkan 16. Kæruheimild er í l - lið 1. mgr. 192. gr. laga nr. 88/2008 um meðferð sakamála, sbr. 2. gr. laga nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar.

2

Sóknaraðili krefst þess aðallega að varnaraðila verði gert að sæta gæsluvarðhaldi til miðvikudagsins 12. apríl 2023 klukkan 16 en til vara að hinn kærði úrskurður verði staðfestur.

3

Varnaraðili krefst staðfestingar hins kærða úrskurðar.

Niðurstaða

4

Krafa sóknaraðila um gæsluvarðhald byggir á 14. gr. laga nr. 51/2016, b-lið 1. mgr. 95. gr. og 2. mgr. sömu greinar laga nr. 88/2008 en samkvæmt 2. gr. laga nr. 51/2016 skulu, þegar annað er ekki tekið fram í lögunum, ákvæði laga nr. 88/2008 gilda eftir því sem við á. Í skýringum við 14. gr. í því frumvarpi sem varð að lögum nr. 51/2016 segir að í greininni sé lagt til að í þágu rannsóknar og til að tryggja afhendingu á eftirlýstum manni verði heimilt að beita þvingunarráðstöfunum samkvæmt lögum nr. 88/2008 með sambærilegum hætti og vegna rannsóknar á sambærilegum verknaði sem sætir málsmeðferð hér á landi, enda geti viðkomandi verknaður sem tilgreindur er í handtökuskipuninni leitt til afhendingar samkvæmt frumvarpinu. Þá kemur fram í 2. málslið 1. mgr. 14. gr. laga nr. 51/2016 að við mat á beiðni um gæsluvarðhald skuli dómur leggja til grundvallar upplýsingar í handtökuskipuninni nema þær séu augljóslega rangar.

5

Með hliðsjón af framangreindu og gögnum málsins verður að leggja til grundvallar að upplýsingar í handtökuskipuninni um refsidóm varnaraðila í [...] svari til þess að almennum skilyrðum gæsluvarðhalds samkvæmt 1. mgr. 95. gr. laga nr. 88/2008 sé fullnægt en að úrslitum ráði meðal annars hvort því skilyrði b-liðar málsgreinarinnar sé fullnægt að ætla megi að varnaraðili muni reyna að komast úr landi, leynast eða koma sér með öðrum hætti undan fullnustu refsingar, sbr. til hliðsjónar úrskurði Landsréttar 19. desember 2022 í máli nr. 798/2022 og 14. mars 2023 í máli nr. 184/2023. Varnaraðili er erlendur ríkisborgari sem kom hingað til lands 1. nóvember 2022 og sótti í framhaldinu um hæli. Ekki verður séð af gögnum málsins að hann eigi fjölskyldu hér á landi. Verður því að fallast á þá niðurstöðu héraðsdóms að varnaraðili hafi lítil tengsl við landið og að skilyrði b-liðar 1. mgr. 95. gr. laga nr. 88/2008 séu uppfyllt. Í skýrslutöku af varnaraðila 15. mars 2023 hafnaði hann afhendingu til [...].

Þegar litið er til þessarar afstöðu varnaraðila og takmarkaðra tengsla hans við Ísland er fallist á það með sóknaraðila að gæsluvarðhald sé nauðsynlegt til að tryggja nærveru hans þar til leyst hefur verið úr kröfu [...] yfirvalda um afhendingu hans.

Verður krafa sóknaraðila því tekin til greina.

Úrskurðarorð :

Varnaraðili, X, skal sæta gæsluvarðhaldi, þó ekki lengur en til miðvikudagsins 12. apríl 2023 klukkan 16.